27/12/2011 | Administración Autonómica
Xunta de Galicia
Consellería de Economía e Industria
Dirección Xeral de Industria, Enerxía e Minas
Notificación de autorización administrativa

Resolución da Dirección Xeral de Industria, Enerxía e Minas, pola que se autoriza administrativamente unha planta de coxeración que Indusal Rías Altas, S. A. promove nas súas instalacións en Sergude, concello de Boqueixón (A Coruña) ANTECEDENTES DE FEITO Primeiro. Con data 31 de marzo de 2011, Indusal Rías Altas, S. A. solicitou autorización administrativa para unha planta de coxeración que promove nas súas instalacións en Sergude, concello de Boqueixón (A Coruña). Segundo. Por resolución do 14 de xuño de 2011, da Xefatura Territorial da Consellería de Economía e Industria da Coruña, sométese a información pública a dita solicitude, publicándose con data 4 de xullo de 2011 no Boletín Oficial da Provincia da Coruña n.° 126 e con data 26 de agosto de 2011 no Diario Oficial de Galicia n.° 163, sen que conste que se presentara alegación algunha. Terceiro. As características técnicas principais da instalación son as seguintes: Solicitante: Indusal Rías Altas, S. A. Domicilio social: Pol. Ind. Saui 1, Desairo de Arriba, Sergude, 15881 Boqueixón Denominación: planta de coxeración Situación: Boqueixón (A Coruña) Planta de coxeración instalada nun contenedor composta por: – Motor turboalimentado de 1500 rpm a alimentar desde a planta de gas natural licuado existente, xerador síncrono de potencia eléctrica nominal 499 kW a coseno phi 1, cunha tensión de 400 V, e sistema de control e potencia da instalación. – Caldeira pirotubular de recuperación de gases de escape, cunha potencia calorífica total de 259 kW e produción de vapor con economizador 380 kg/h, onde se recuperan 205 kW. – Sistema de recuperación de calor do circuíto principal (de alta temperatura) para prequentamento de auga de lavado mediante un sistema de intercambiador de placas, onde se recuperan 249 kW. – Batería de aerorefrixeradores con capacidade de 249 kW para evacuación de calor do circuíto de alta temperatura, e de capacidade 82 kW para evacuación do calor do circuíto auxiliar de baixa temperatura. – Instalacións auxiliares da planta de coxeración. Centro de transformación prefabricado de potencia 630 kVA e relación de transformación 20.000/400 V. Liña de baixa tensión soterrada cunha lonxitude de 10 m. en condutor RZ1-K 0,6/1 kV 3(4x240) mm 2 Cu que parte do cadro de protección do centro de transformación ata o cadro de potencia da coxeración. Cuarto. Con data 17 de outubro de 2011, a Xefatura Territorial da Consellería de Economía e Industria da Coruña emitiu informe favorable á solicitude de autorización administrativa. Quinto. Con data 28 de novembro de 2011, preséntase documentación adicional necesaria para continuar ca tramitación do procedemento. FUNDAMENTOS DE DEREITO Primeiro. A Dirección Xeral de Industria, Enerxía e Minas é competente para resolver este expediente con fundamento no Decreto 79/2009, do 19 de abril, polo que se establece a estrutura orgánica da Xunta de Galicia, no Decreto 8/2011, do 28 de xaneiro, polo que se fixa a estrutura orgánica das consellerías da Xunta de Galicia, e no artigo 28 do Decreto 324/2009, do 11 de xuño, polo que se establece a estrutura orgánica da Consellería de Economía e Industria, que atribúe á Dirección Xeral de Industria, Enerxía e Minas a dirección, coordinación, planificación, execución, seguimento e control das competencias e funcións da consellería en materia de industria, seguridade industrial, solo industrial, metroloxía, metais preciosos, enerxía e minas. Segundo. O artigo 28 da Lei 54/1997, de 27 de novembro, do sector eléctrico, establece que a construción, explotación, modificación substancial, a transmisión e o peche de instalacións de produción de enerxía eléctrica en réxime especial estará sometida ao réxime de autorización administrativa previa, que terá carácter regrado, correspondéndolle o seu outorgamento á Administración autonómica. Terceiro. Na tramitación tivéronse en conta as normas de procedemento contidas no Real decreto 1955/2000, do 1 de decembro, polo que se regulan as actividades de transporte, distribución, comercialización, subministro e procedementos de autorización de instalacións de enerxía eléctrica, no Real decreto 661/2007, do 25 de maio, polo que se regula a actividade de produción de enerxía eléctrica en réxime especial, na Lei 30/1992, do 26 de novembro, de réxime xurídico das administracións públicas e do procedemento administrativo común e demais normas vixentes de aplicación. De acordo co que antecede RESOLVO Primeiro. Autorizarlle administrativamente a Indusal Rías Altas, S. A. unha planta de coxeración que promove nas súas instalacións en Sergude, concello de Boqueixón (A Coruña), segundo o proxecto “Proyecto de instalación de planta de cogeneración 1x499 kWe”, redactado polo enxeñeiro técnico industrial Joaquín Erice Lacunza, colexiado número 1358, e visado polo Colexio de Enxeñeiros Técnicos Industriais de Navarra o 27 de decembro de 2010 co número 05979. Todo isto de acordo coas seguintes condicións: Primeira. Indusal Rías Altas, S. A. deberá notificar á Xefatura Territorial da Consellería de Economía e Industria da Coruña calquera modificación que afecte ao proxecto anteriormente citado. Para modificacións que afecten a datos básicos deste, será necesaria a autorización previa da Consellería de Economía e Industria. Segunda. Esta autorización outórgase sen prexuízo de terceiros e independentemente das autorizacións, licenzas ou permisos de competencia municipal, provincial ou outros necesarios para a realización das obras das instalacións autorizadas. Terceira. A Administración resérvase o dereito de deixar sen efecto a presente autorización como consecuencia do incumprimento das condicións impostas nesta, así como en calquera outra lexislación vixente que sexa de aplicación. Contra esta resolución, que non é definitiva en vía administrativa, poderase interpoñer recurso de alzada perante o conselleiro de Economía e Industria da Xunta de Galicia, no prazo dun mes contado a partir do día seguinte ao da súa notificación, de conformidade cos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común. Santiago de Compostela, 13 de decembro de 2011 O director xeral de Industria, Enerxía e Minas Ángel Bernardo Tahoces